NEUVOSTON ASETUS (EY) N:o 2843/94,

annettu 21 päivänä marraskuuta 1994,

asetusten (ETY) N:o 2328/91 ja (ETY) N:o 866/90 muuttamisesta tuotannon, jalostuksen ja kaupan pitämisen rakenteiden mukauttamisen nopeuttamiseksi yhteisen maatalouspolitiikan uudistukseen liittyen

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 42 ja 43 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

sekä katsoo, että

maatalouden rakenteiden tehokkuuden parantamisesta 15 päivänä heinäkuuta 1991 annettu neuvoston asetus (ETY) N:o 2328/91(3) ja maataloustuotteiden jalostuksen ja kaupan pitämisen edellytysten parantamisesta 29 päivänä maaliskuuta 1990 annettu neuvoston asetus (ETY) N:o 866/90(4) on muutettu asetuksella (EY) N:o 3669/93(5) erityisesti yksityiskohtaisten rahoitussääntöjen käyttöönoton osalta ottaen huomioon asetuksen (ETY) N:o 2052/88(6) 1 artiklassa tarkoitetun tavoitteen 5 a toteuttamiseen käytettävissä olevien varojen enimmäismäärän,

yhteisen maatalouspolitiikan uudistuksen toteuttamisen yhteydessä ja ottaen erityisesti huomioon maanviljelyn harjoittamisen edellytysten kehityksen, olisi mukautettava toimenpiteet tuotannon, jalostuksen ja kaupan pitämisen rakenteiden parantamiseksi, jotta jäsenvaltiot voisivat vapaammin valita erityisedellytykset edellä mainitun tavoitteen toteuttamiseksi,

tavoitteen 5 a toteuttamiseen käytettävissä olevien varojen rajoissa olisi saatettava ajan tasalle tukimäärät, joista säädetään asetuksessa (ETY) N:o 2328/91, sellaisena kuin se on viimeksi muutettuna komission asetuksella (EY) N:o 2631/94(7),

investointitukijärjestelmä olisi tehtävä joustavammaksi ja valinnaiseksi, kuitenkin siten, että säilytetään velvollisuus noudattaa kaiken tällä alalla myönnetyn julkisen tuen osalta alakohtaisia kieltoja ja rajoituksia sekä asetuksessa N:o 2328/91 säädettyjä tukisääntöjä,

tuensaantiedellytykset olisi tehtävä joustavammiksi ja kiinnitettävä erityistä huomiota toimenpiteisiin nuorten maanviljelijöiden hyväksi,

olisi varmistettava, että tässä asetuksessa säädetyt toimenpiteet pannaan täytäntöön noudattaen täysin voimassa olevia ympäristösäännöksiä; tässä yhteydessä olisi erityisen suotavaa lisätä tiettyä joustavuutta niitä investointitukia koskeviin alakohtaisiin rajoituksiin, jotka koskevat investointeja ympäristönsuojelun, karjankasvatuksen hygienian ja eläinten hyvinvoinnin alalla, ja

olisi varmistettava, että suunnitellut toimenpiteet ovat yhteisen maatalouspolitiikan uudistuksen mukaiset ja erityisesti, että ne eivät aiheuta tuotantokyvyn kasvua aloilla, joilla esiintyy ylituotantoa,

ON ANTANUT TÄMÄN ASETUKSEN:

1 artikla

Muutetaan (ETY) N:o 2328/91 asetus seuraavasti:

1) Asetuksessa (ETY) N:o 2328/91 ja tämän asetuksen liitteessä mainitut määrät muutetaan liitteessä esitetyllä tavalla.

2) Muutetaan 5 artikla seuraavasti:

a) korvataan 1 kohdan johdantokappale seuraavasti:

"1 Parantaakseen maatilojen tulotasoa sekä elin-, työ- ja tuotanto-olosuhteita jäsenvaltiot voivat 1 artiklassa tarkoitetun yhteisen toiminnan mukaisesti ottaa käyttöön investointitukijärjestelmän, joka koskee niitä maatiloja, joiden viljelijä:"

b) korvataan 1 kohdan c alakohta seuraavasti:

"c) laatii tilan kehittämissuunnitelman. Tässä suunnitelmassa on osoitettava, että investoinnit ovat tilan yleisen ja taloudellisen tilanteen kannalta perusteltuja ja että investoinnin toteuttaminen johtaa tämän tilanteen pysyvän parannukseen,"

c) korvataan 2 kohta seuraavasti:

"2 Edellä 1 kohdassa tarkoitettu tukijärjestelmä rajoitetaan koskemaan maatiloja, joiden työtulo henkilötyöyksikköä kohden on pienempi kuin 1,2 kertaa 3 kohdassa tarkoitettu viitetulo.

Jäsenvaltiot voivat lisäksi rajoittaa 1 kohdassa säädetyn tukijärjestelmän koskemaan perheyritysten luonteisia tiloja."

3) Muutetaan 6 artikla seuraavasti:

a) korvataan 3 kohdan toinen alakohta seuraavasti:

"Tässä tapauksessa tukea myönnetään, jos investointi ei nosta lypsylehmien lukumäärää yli 50:een henkilötyöyksikköä kohden ja yli 80:een tilaa kohden tai, jos tilan työpanos on enemmän kuin 1,6 henkilötyöyksikköä, lypsylehmien lukumäärää yli 15 prosentilla."

b) lisätään 4 kohdan viimeiseen alakohtaan virke seuraavasti:

"Komissio voi kuitenkin asetuksen (ETY) N:o 4253/88 29 artiklassa säädetyn menettelyn mukaisesti antaa jäsenvaltiolle luvan poiketa näistä edellytyksistä poikkeustapauksissa ja ainoastaan sellaisten investointien osalta, joilla pyritään vähentämään eläinten ulosteiden aiheuttomia päästöjä ja poistamaan nykyisten tilojen lietelantaa, jos näillä investoinneilla saavutetaan ympäristönsuojelun kannalta parempi tulos kuin olisi saavutettu poikkeamatta edellytyksistä ja jos ne eivät missään tapauksessa johda tuotantokyvyn kasvuun."

c) korvataan 5 kohdan ensimmäinen alakohta seuraavasti:

"5 Edellä 1 kohdassa tarkoitettu naudanlihantuotantoon myönnettävä investointituki, lukuun ottamatta ympäristönsuojeluun sekä karjankasvatuksen hygieniaan ja eläinten hyvinvointiin ilman tuotantokyvyn kasvua myonnettavää tukea, rajoitetaan kotieläinyrityksiin, joissa lihakarjan eläintiheys on suunnitelman viimeisenä vuonna enintään kolme, kaksi ja puoli sekä kaksi nautayksikköä nautakarjatuotannon rehualaa kohden niiden suunnitelmien osalta, jotka päättyvät vastaavasti vuosina 1994, 1995 ja 1996 tai myöhemmin. Näitä 3, 2,5 ja 2 nautayksikön enimmäismääriä sovelletaan ainoastaan 1 päivästä tammikuuta 1994 alkaen jätettyihin hakemuksiin."

d) korvataan kohta 6 seuraavasti:

"6 Edellä 1 kohdassa tarkoitettua investointitukea ei myönnetä muna- ja siipikarja-alalla, lukuun ottamatta ympäristönsuojeluun sekä karjankasvatuksen hygieniaan ja eläinten hyvinvointiin ilman tuotantokyvyn kasvua liittyvää tukea."

4) Korvataan 7 artiklan 2 kohdan viimeinen alakohta seuraavasti:

"Asetuksen (ETY) N:o 4253/88 29 artiklassa säädetyn menettelyn mukaisesti voidaan jäsenvaltiolle antaa lupa myöntää määräajaksi tukea, jonka taso on toisessa alakohdassa tarkoitettua tasoa suurempi, jos se voidaan perustella kyseisen jäsenvaltion pääomamarkkinoiden tilalla."

5) Korvataan 8 artiklan toinen virke seuraavasti:

"Kehittämissuunnitelmia voidaan kuitenkin hyväksyä edunsaajaa kohden enintään kolme kuuden vuoden aikana ja kokonaisinvestoinnin määrä, joka voidaan ottaa huomioon korvattaessa 33 artiklan mukaista tukea jäsenvaltioille, ei saa olla samana ajanjaksona yli 90 000 ecua henkilötyöyksikköä kohden eikä yli 180 000 ecua maatilaa kohden."

6) Muutetaan 9 artikla seuraavasti:

a) korvataan 3 kohta seuraavasti:

"3 Jäsenvaltiot voivat myöntää 7 artiklassa tarkoitettua tukea yhteenliittymille, jos vähintään kaksi kolmasosaa yhteenliittymän jäsenistä täyttää 5 artiklan 1 kohdassa säädetyt edellytykset."

b) korvataan 4 kohta seuraavasti:

"4 Edellä 6 artiklan 3 kohdassa, 7 artiklan 2 kohdassa ja 8 artiklassa tarkoitettuja karjan enimmäisrajoja tai määriä voidaan, vesiviljelyä lukuun ottamatta, korottaa kertomalla ne yhteenliittymään kuuluvien jäsentilojen lukumäärällä.

Nämä määrät saavat kuitenkin olla enintään

- kaksisataa lehmää,

- neljä kertaa 7 artiklan 2 kohdan ensimmäisessä alakohdassa mainittu määrä tilaa kohden,

yhteenliittymää kohden, mukaan lukien tarvittaessa tilojen osat, jotka ovat yhteenliittymän jäsenten hallinnassa."

c) korvataan 5 kohta seuraavasti:

"5 Komissio voi artiklassa 30 säädetyn menettelyn mukaisesti antaa jäsenvaltioille luvan myöntää 7 artiklassa tarkoitettua tukea tämän artiklan 4 kohdassa vahvistetuin edellytyksin maatalousosuuskunnille ja samankaltaisille yhdistyksille, joiden ainoana tehtävänä on hoitaa maatilaa. Komissio määrittää samanaikaisesti erityiset edellytykset tuen myöntämiseen tällaisille osuuskunnille ja yhdistyksille sekä 4 kohdassa annetun investointimäärän ylittämisen edellytykset ja rajat."

7) Muutetaan 10 artikla seuraavasti:

a) korvataan 1 kohdan toinen luetelmakohta seuraavasti:

"- nuori viljelijä ryhtyy päätoimiseksi viljelijäksi tai harjoittamaan maataloutta kokopäiväisesti oltuaan ensin osa-aikainen maanviljelijä. Jäsenvaltiot voivat kuitenkin myöntää tätä tukea nuorille viljelijöille, jotka ryhtyvät osa-aikaisiksi viljelijöiksi ja joiden kokonaistulosta vähintään 50 prosenttia tulee maa- ja metsätaloudesta, matkailusta, kotiteollisuudesta tai maaseutuympäristön säilyttämiseen tähtäävästä tilalla harjoitettavasta julkisvaroin tuettavasta toiminnasta, jos suoraan maataloudesta saatavat tulot ovat vähintään 25 prosenttia viljelijän kokonaistuloista ja maatilan ulkopuolella käytettävä työaika ei muodosta yli puolta viljelijän kokonaistyöajasta,"

b) korvataan 2 kohdan b alakohdan toinen alakohta seuraavasti:

"Korkotukea voidaan maksaa enintään 15 vuoden ajan; tämän korkotuen pääomitettu arvo ei saa olla enempää kuin a alakohdassa mainittu kertapalkkio."

8) Muutetaan 12 artikla seuraavasti:

a) korvataan 2 kohdan ensimmäinen alakohta seuraavasti:

"2 Jos jäsenvaltio myöntää tukea 5 artiklan edellytykset täyttämättömillä tiloilla tehtäviin investointeihin, tuen on oltava vähintään neljännestä pienempi kuin 7 artiklan nojalla myönnettävä tuki, lukuun ottamatta tukea, joka on tarkoitettu:

- energiansäästämiseen,

- maanparannukseen,

- investointeihin, jotka koskevat ympäristönsuojelua ja sen tilan parantamista, jos ne eivät lisää tuotantokykyä,

- investointeihin, jotka liittyvät karjankasvatuksen hygienian parantamiseen ja eläinten hyvinvointiin liittyvien yhteisön vaatimusten tai kansallisten vaatimusten noudattamiseen, jos ne ovat yhteisön vaatimuksia tiukempia ja jos kyseiset investoinnit eivät lisää tuotantokykyä,

jolloin tuki voi olla 7 artiklan 2 kohdassa annetun suuruinen."

b) korvataan 4 kohdan viimeinen alakohta seuraavasti:

"Edellä 6 artiklan 3 kohdassa tarkoitettu lypsylehmien lukumäärä 2 ja 3 kohdissa tarkoitetuilla tiloilla on 50 henkilötyöyksikköä ja tilaa kohden."

c) korvataan 5 kohdan viides ja kuudes luetelmakohta seuraavasti:

"- investointitukitoimenpiteisiin, jotka koskevat ympäristönsuojelua ja sen tilan parantamista, jos nämä investoinnit eivät lisää tuotantokykyä,

- investointitukitoimenpiteisiin, jotka liittyvät karjankasvatuksen hygienian parantamiseen ja eläinten hyvinvointiin liittyvien yhteisön vaatimusten tai kansallisten vaatimusten noudattamiseen, jos ne ovat yhteisön vaatimuksia tiukempia ja kyseiset investoinnit eivät lisää tuotantokykyä,"

d) lisätään 6 kohta:

"6 Tätä artiklaa sovelletaan, vaikka jäsenvaltiot eivät perustaisi tässä osastossa tarkoitettua investointitukijärjestelmää."

9) Lisätään 34 b artikla:

"34 b artikla

Komissio voi asetuksen (ETY) N:o 4253/88 29 artiklassa säädetyn menettelyn mukaisesti omasta aloitteestaan tai jäsenvaltion pyynnöstä mukauttaa tässä asetuksessa säädettyjä määriä ottaakseen huomioon inflaatiokehityksen."

2 artikla

Muutetaan asetus (ETY) N:o 866/90 seuraavasti.

1) Lisätään 1 artiklan 2 kohtaan alakohdat seuraavasti:

"f) myötävaikuttaa niiden alojen mukautumiseen, joita yhteisen maatalouspolitiikan uudistuksesta johtuvat uudet tilanteet koskettavat,

g) helpottaa osaltaan ympäristönsuojeluun liittyvien uusien teknologioiden hyväksymistä,

h) edistää täytäntöön laadun ja hygieniaolosuhteiden parantamista ja valvontaa."

2) Korvataan 11 artiklan 1 kohdan ensimmäinen luetelmakohta seuraavasti:

" - maataloustuotteiden pakkauksen, säilyttämisen, käsittelyn ja jalostamisen järkiperäistämiseen ja kehittämiseen tai valmistuksen sivutuotteiden tai jäteaineiden kierrättämiseen sekä jätteiden poistamiseen tai puhdistamiseen,"

3) Korvataan 12 artiklan 2 kohdan toinen alakohta seuraavasti:

"Komissio voi asetuksen (ETY) N:o 4253/88 29 artiklassa säädetyn menettelyn mukaisesti hyväksyä muita tuotteita koskevat investoinnit, jos:

- tuensaajilla on suoria sopimussuhteita perusmaataloustuotteiden tuottajiin; tai

- tuotteet on jalostettu perustamissopimuksen liitteessä II luetelluista tuotteista ja jos voidaan asianmukaisesti perustella, että on olemassa perusmaataloustuotteiden tuottajille etua aiheuttavia yhteyksiä."

4) Poistetaan 17 artiklan 2 kohdan toinen alakohta.

3 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä sopimus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 21 päivänä marraskuuta 1994.

Neuvoston puolesta

Puheenjohtaja

M. WISSMANN

(1) EYVL N:o C 152, 3.6.1994, s. 10

(2) EYVL N:o C 205, 25.7.1994, s. 499

(3) EYVL N:o L 218, 6.8.1991, s. 1

(4) EYVL N:o L 91, 6.4.1990, s. 1

(5) EYVL N:o L 338, 31.12.1993, s. 26

(6) EYVL N:o L 185, 15.7.1988, s. 9

(7) EYVL N:o L 280, 29.10.1994, s. 41

LIITE

>TAULUKON PAIKKA>